Mange bække små gør en stor å - og det gælder også den svindel, en mand fra Himmerland er tlitalt for at have lavet med skat og moms gennem sin virksomhed. I alt skal den 34-årige mand fra en by i Himmerland ifølge anklagerne have svindlet staten for i alt 1.097.759 kroner over en periode på seks år. Det første forhold, manden er tiltalt for, ligger tilbage i 2012, hvor han ifølge politiets oplysninger angav, at virksomheden skulle betale 296.212 kroner mindre i moms, end den reelt gjorde. Det er dermed penge, staten ifølge anklagerne er blevet snydt for. Tastede for lidt ind Derudover lyder tiltalen på en lang række svindelnumre - flere gange fra 2013 til 2018 skal manden have undladt at indberette virksomhedens overskud - eller have indberettet det for lavt - og derved sluppet en hel del billigere i skat, end han var forpligtet til. Et af de mest alvorlige forhold, er ifølge anklageskriftet sket 17. maj 2013, hvor den 34-årige via TastSelv har indregistreret et overskud dere var 429.179 kroner mindre, end hvad virkeligheden egentlig var. Dermed snød han ifølge oplysningerne statskassen for 163.060 kroner. Dømmes manden for alle forholdene, han er tiltalt for, kan han blandt andet risikere at skulle betale hele beløbet på 1.097.759 tilbage til staten.

Referat:
En 34-årig virksomhedsindehaver fra Himmerland skal tirsdag for retten - han er tiltalt for omfattende skatte- og momssvindel.